CELEX: 32020D2060
Language: hr
Date: 2020-12-07 00:00:00
Title: Odluka Vijeća (EU) 2020/2060 od 7. prosinca 2020. o stajalištu koje treba zauzeti u ime Europske unije u okviru Odbora za trgovinu osnovanog na temelju Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu izmjene tog sporazuma kako bi se uzelo u obzir pristupanje Nezavisne Države Samoe i Salomonovih Otoka

15.12.2020   
               
               
                  HR
               
               
                  Službeni list Europske unije
               
               
                  L 424/23
               
            
         ODLUKA VIJEĆA (EU) 2020/2060
         od 7. prosinca 2020.
         o stajalištu koje treba zauzeti u ime Europske unije u okviru Odbora za trgovinu osnovanog na temelju Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu izmjene tog sporazuma kako bi se uzelo u obzir pristupanje Nezavisne Države Samoe i Salomonovih Otoka
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Privremeni sporazum o partnerstvu između Europske zajednice, s jedne strane, i pacifičkih država, s druge strane (1) („Sporazum”), kojim se uspostavlja okvir za sporazum o gospodarskom partnerstvu, potpisan je u Londonu 30. srpnja 2009. Nezavisna Država Papua Nova Gvineja privremeno primjenjuje Sporazum od 20. prosinca 2009., a Republika Fidži od 28. srpnja 2014.
                  
               
                     (2)
                  
                  
                     Člankom 80. Sporazuma predviđa se pristupanje drugih pacifičkih otočnih država. Vijeće je Odlukom (EU) 2018/1908 (2) odobrilo pristupanje Nezavisne Države Samoe (Samoa), a Odlukom (EU) 2020/409 (3) pristupanje Salomonovih Otoka Sporazumu. Samoa je pristupila Sporazumu 21. prosinca 2018. te ga privremeno primjenjuje od 31. prosinca 2018. Salomonovi Otoci pristupili su Sporazumu 7. svibnja 2020. te ga privremeno primjenjuju od 17. svibnja 2020.
                  
               
                     (3)
                  
                  
                     Nakon pristupanja Samoe i Salomonovih Otoka potrebno je izmijeniti Prilog II. Sporazumu kako bi se u taj prilog dodale ponude tih zemalja za pristup tržištu.
                  
               
                     (4)
                  
                  
                     Člankom 68. Sporazuma osniva se Odbor za trgovinu koji se bavi svim pitanjima potrebnima za provedbu Sporazuma.
                  
               
                     (5)
                  
                  
                     Vijeće je Odlukom (EU) 2019/1707 (4) utvrdilo stajalište koje treba zauzeti u ime Unije u okviru Odbora za trgovinu u pogledu tih izmjena. Odbor za trgovinu na svojem je sedmom sastanku održanom 3. i 4. listopada 2019. donio preporuku strankama Sporazuma kojom je preporučio, među ostalim, izmjenu Sporazuma kako bi se uzelo u obzir pristupanje Samoe te buduća pristupanja drugih pacifičkih otočnih država.
                  
               
                     (6)
                  
                  
                     Člankom 13. Sporazuma predviđa se da Odbor za trgovinu može sporazumno izmijeniti Prilog II. Sporazumu na svaki način koji se smatra primjerenim. U skladu s tim, Odbor za trgovinu moći će na svojem osmom sastanku unijeti tu tehničku izmjenu u Sporazum kako bi se uzelo u obzir pristupanje Samoe i Salomonovih Otoka.
                  
               
                     (7)
                  
                  
                     Unija bi trebala utvrditi stajalište koje treba zauzeti u okviru Odbora za trgovinu na njegovu osmom sastanku u pogledu predložene izmjene.
                  
               
                     (8)
                  
                  
                     Stajalište Unije u okviru Odbora za trgovinu na njegovu osmom sastanku trebalo bi se stoga temeljiti na nacrtu odluke Odbora za trgovinu,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije u okviru Odbora za trgovinu na njegovu osmom sastanku u pogledu izmjene Privremenog sporazuma o partnerstvu između Europske zajednice, s jedne strane, i pacifičkih država, s druge strane, kako bi se uzelo u obzir pristupanje Nezavisne Države Samoe i Salomonovih Otoka temelji se na nacrtu odluke Odbora za trgovinu (5).
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 7. prosinca 2020.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 272, 16.10.2009., str. 2.
         
         
            (2)  Odluka Vijeća (EU) 2018/1908 od 6. prosinca 2018. o pristupanju Samoe Privremenom sporazumu o partnerstvu između Europske zajednice, s jedne strane, i pacifičkih država, s druge strane (SL L 333, 28.12.2018., str. 1.).
         
            (3)  Odluka Vijeća (EU) 2020/409 od 17. veljače 2020. o pristupanju Salomonovih Otoka Privremenom sporazumu o partnerstvu između Europske zajednice, s jedne strane, i pacifičkih država, s druge strane (SL L 85, 20.3.2020., str. 1.).
         
            (4)  Odluka Vijeća (EU) 2019/1707 od 17. lipnja 2019. o stajalištu koje treba zauzeti u ime Europske unije u okviru Odbora za trgovinu osnovanog na temelju Privremenog sporazuma o partnerstvu između Europske zajednice, s jedne strane, i pacifičkih država, s druge strane, u pogledu preporuke za određene izmjene Sporazuma kako bi se uzelo u obzir pristupanje Samoe i buduća pristupanja ostalih pacifičkih otočnih država (SL L 260, 11.10.2019., str. 45.).
         
            (5)  Vidjeti dokument ST 11630/20 na http://register.consilium.europa.eu.